o skupnem pregledu izvajanja Sporazuma med Evropsko unijo in Združenimi državami Amerike o uporabi in prenosu evidenc podatkov o potnikih ministrstvu Združenih držav za domovinsko varnost

POROČILO KOMISIJE EVROPSKEMU PARLAMENTU IN SVETU

o skupnem pregledu izvajanja Sporazuma med Evropsko unijo in Združenimi državami Amerike o uporabi in prenosu evidenc podatkov o potnikih ministrstvu Združenih držav za domovinsko varnost

Uvod

Sedanji Sporazum med Združenimi državami (ZDA) in Evropsko unijo (EU) o uporabi in prenosu evidenc podatkov o potnikih (PNR) ministrstvu Združenih držav za domovinsko varnost je začel veljati 1. julija 2012.

Sporazum določa prvi skupni pregled eno leto po začetku njegove veljavnosti, nato pa redne preglede v skupnem dogovoru. Ta skupni pregled je bil opravljen 1. in 2. julija 2015 v Washingtonu, postopek priprave skupnega pregleda in poznejšega poročila je opisan na koncu tega poročila. Glavni predmet pregleda je bilo spremljanje napredka pri izvajanju priporočil iz prejšnjega pregleda iz leta 2013; izvajanje Sporazuma s posebnim poudarkom na načinih prenosa podatkov iz evidence podatkov o potnikih (v nadaljnjem besedilu: PNR), kot tudi nadaljnjih prenosih PNR, kot je to določeno v ustreznih členih Sporazuma.

Skupni pregled je temeljil na metodologiji, ki sta jo skupaj razvili skupini iz EU in ZDA v okviru prvega skupnega pregleda Sporazuma o PNR iz leta 2004, ki je bil opravljen septembra 2005, in v okviru skupnega pregleda iz leta 2013. Prvi del metodologije obsega vprašalnik, ki ga je Evropska komisija pred začetkom skupnega pregleda poslala ministrstvu za domovinsko varnost (v nadaljnjem besedilu: MDV).

Delovni dokument služb Komisije, ki je priložen temu poročilu, vsebuje pet poglavij. Poglavje 1 ponuja pregled ozadja ter namen in postopkovne vidike skupnega pregleda. V poglavju 2 so predstavljeni najnovejši podatki o izvajanju priporočil iz pregleda iz leta 2013. V poglavju 3 so navedene glavne ugotovitve skupnega pregleda iz leta 2015 in vprašanja, ki jih mora MDV nadalje obravnavati. V poglavju 4 je predstavljen povzetek priporočil iz pregleda iz leta 2015. V poglavju 5 so opisani splošni sklepi postopka. Delovni dokument služb Komisije dopolnjuje Priloga A, ki vsebuje uporabljeni vprašalnik in odgovore MDV nanj.

Izvajanje priporočil iz leta 2013

Vsa priporočila iz pregleda iz leta 2013 so bila dosežena ali pa so bile dosežene izboljšave in se prizadevanja nadaljujejo.

Na podlagi splošnega priporočila iz pregleda iz leta 2013 je Služba za varstvo zasebnosti pri MDV pred skupnim pregledom iz leta 2015 nadaljevala notranji Pregled spoštovanja zasebnosti (Privacy Compliance Review) pri izvajanju Sporazuma s strani MDV. Namen tega pregleda je bil ugotoviti, ali MDV deluje v skladu s standardi in zahtevami o zastopanosti iz Sporazuma z EU, poročilo pa je bilo objavljeno 26. junija 2015.

Začetek šestmesečnega obdobja, po katerem se sproži anonimizacija PNR v skladu s členom 8(1) Sporazuma, zdaj začne teči takoj, ko se podatki iz PNR vnesejo v sistem ATS (t. i. datum vnosa v ATS, „ATS Load Date“), kar je tudi prvi dan hrambe podatkov v sistemu ATS, in ne več kot prej, ko je šestmesečno obdobje začelo teči z zamudo (do zadnje posodobitve PNR v sistemu ATS, „ATS Update“).

V pregledu iz leta 2013 je bilo priporočeno tudi, naj se čim prej v celoti preide na metodo „push“, in sicer najpozneje do 1. julija 2014, kot je določeno v členu 15(4) Sporazuma. V času pregleda iz leta 2015 štirje prevozniki še vedno niso zagotavljali PNR z metodo „push“; MDV je tem prevoznikom nudil podporo za razvoj zmogljivosti za posredovanje podatkov iz PNR z metodo „push“.

V pregledu iz leta 2013 je bilo priporočeno, naj MDV v skladu s členom 18 izboljša postopek za obveščanje držav članic EU v primeru izmenjave EU PNR med MDV in tretjimi državami. Zato je bil uradnik Urada za carinsko in mejno zaščito imenovan kot častnik za zvezo pri Europolu od julija 2014. Kadar uradnik za zvezo opredeli ciljnega potnika, ki je povezan z državo članico, to informacijo v poročilu deli s predstavniki držav članic.

Napredek je bil dosežen tudi pri izvajanju člena 13, ki se nanaša na pravna sredstva, ki so na voljo posameznikom. V pregledu iz leta 2013 je bilo priporočeno, da bi bilo treba zagotoviti večjo preglednost nad pravnimi sredstvi, ki so na voljo potnikom v okviru zakonodaje ZDA. Pozitivno je, da je program poizvedb potnikov glede vlaganja pravnih sredstvih MDV (Traveller Redress Inquiry Program – TRIP) enotna kontaktna točka za javnost; vendar bi morale ZDA nadaljevati pregled vseh potrebnih sredstev za zagotovitev, da so vsi potniki seznanjeni z mehanizmi pravnih sredstev.

Pregled priporočil iz leta 2015

Skupina iz EU je znova ugotovila, da je MDV Sporazum izvajalo v skladu z njegovimi določili. MDV spoštuje svoje obveznosti glede pravice potnikov do dostopa in ima vzpostavljen nadzorni mehanizem za zaščito pred nezakonito diskriminacijo. Komisija tudi pozdravlja nadaljnja prizadevanja za zagotavljanje vzajemnosti in proaktivnega deljenja analitičnih informacij, pridobljeni na podlagi podatkov iz PNR, z državami članicami EU in po potrebi z uradoma Europol in Eurojust. MDV spoštuje pravila o prikritju in izbrisu občutljivih podatkov in zatrjuje, da do občutljivih podatkov ni nikdar dostopalo v operativne namene.

MDV še naprej izvaja svoje zaveze v zvezi s pravicami potnikov, še zlasti kar zadeva zagotavljanje ustreznih informacij za potnike in uveljavljanje pravice do dostopa brez izjem, v skladu s členi 11, 12 in 13. Sprejetje zakona o sodnem varstvu (Judicial Redress Act) iz leta 2015 po skupnem pregledu, je dobrodošel napredek.

Izmenjava podatkov med MDV in drugimi nacionalnimi agencijami poteka v skladu s Sporazumom. Izmenjava se izvede za vsak primer posebej, je zabeležena in poteka na podlagi pisnih dogovorov. Izmenjava podatkov s tretjimi državami prav tako poteka pod strogimi pogoji in v skladu s Sporazumom. ZDA uporabljajo enake zahteve glede varstva podatkov za vse podatke iz PNR, ki jih pridobijo in obdelajo, ne glede na to, ali izvirajo od znotraj ali zunaj EU.